Det Europæiske Regionsudvalgs udtalelse om naboområder og verden

(2019/C 86/16)

Hovedordfører: Hans JANSSEN (NL/EPP), borgmester i Oisterwijk Basisdokumenter: Forslag til Europa-Parlamentets og Rådets forordning om oprettelse af instrumentet for naboskab, udviklingssamarbejde og internationalt samarbejde COM(2018) 460 final Forslag til Rådets afgørelse om associeringen af oversøiske lande og territorier med Den Europæiske Union, herunder forbindelser mellem Den Europæiske Union på den ene side og Grønland og Kongeriget Danmark på den anden side (»associeringsafgørelsen«) COM(2018) 461 final Forslag til Europa-Parlamentets og Rådets forordning om oprettelse af et instrument til førtiltrædelsesbistand (IPA III) COM(2018) 465 final

I. ANBEFALEDE ÆNDRINGER

Forslag til Europa-Parlamentets og Rådets forordning om oprettelse af instrumentet for naboskab, udviklingssamarbejde og internationalt samarbejde

Anbefalet ændring 1

COM(2018) 460 — Betragtning 25

Kommissionens forslag RU's ændringsforslag Selv om demokrati og menneskerettigheder, herunder ligestilling mellem kønnene og styrkelse af kvinders stilling, skal afspejles generelt i gennemførelsen af forordningen, bør den EU-bistand, der ydes til menneskerettigheder, demokrati og civilsamfundsorganisationer som led i de tematiske programmer, have en specifik komplementær og supplerende rolle, dels på grund af sin globale karakter, dels fordi indsatsen ikke er afhængig af samtykke fra de pågældende tredjelandes regeringer og andre offentlige myndigheder. Selv om demokrati og menneskerettigheder, herunder ligestilling mellem kønnene og styrkelse af kvinders stilling, skal afspejles generelt i gennemførelsen af forordningen, bør den EU-bistand, der ydes til menneskerettigheder, demokrati, civilsamfundsorganisationer samt lokale og regionale myndigheder som led i de tematiske programmer, have en specifik komplementær og supplerende rolle, dels på grund af sin globale karakter, dels fordi indsatsen ikke er afhængig af samtykke fra de pågældende tredjelandes regeringer og andre offentlige myndigheder.

Begrundelse

Dette forslag til udtalelse anbefaler, at der for lokale og regionale myndigheder oprettes et specifikt og særskilt program med et øremærket budget i udviklingssamarbejde, og at disse myndigheder tages i betragtning i hele programmeringsperioden som støttemodtagere, som det har været tilfældet i den nuværende FFR-periode i henhold til instrumentet til finansiering af udviklingssamarbejde. Selv om alle pengene fra budgetposten til lokale myndigheder i finansieringsinstrumentet ikke blev anvendt, har det været for nemt at konkludere, at dette var udtryk for utilstrækkelig kapacitet hos de lokale og regionale myndigheder. Andre årsager såsom de strenge krav til medfinansiering og de komplicerede ansøgningsprocedurer kan have haft større betydning. Under alle omstændigheder bør EU's institutioner skabe mulighed for forbedringer i stedet for at skride direkte til ophævelse.

Desuden skal der opretholdes/etableres stærke koordineringsmekanismer mellem civilsamfundet, de lokale myndigheder og EU's institutioner for at sikre gennemførelsen af EU's udviklingspolitik og realiseringen af målene for bæredygtig udvikling. Netop derfor bør civilsamfundsorganisationer samt lokale og regionale myndigheder nævnes i en sætning i denne artikel.

Anbefalet ændring 2

COM(2018) 460 — Betragtning 26

Kommissionens forslag RU's ændringsforslag Civilsamfundsorganisationer bør omfatte en bred vifte af aktører med forskellige roller og opgaver, hvilket omfatter alle ikke-statslige, upartiske og ikkevoldelige nonprofitstrukturer, der samler folk om fælles mål og idealer, hvad enten de måtte være politiske, kulturelle, sociale eller økonomiske. De kan arbejde på lokalt, nationalt, regionalt eller internationalt plan, findes i byerne eller på landet og være formelle eller uformelle. Civilsamfundsorganisationer bør omfatte en bred vifte af aktører med forskellige roller og opgaver, hvilket omfatter alle ikkestatslige, upartiske og ikkevoldelige nonprofitstrukturer, der samler folk om fælles mål og idealer, hvad enten de måtte være politiske, kulturelle, sociale eller økonomiske. De kan arbejde på lokalt, nationalt, regionalt eller internationalt plan, findes i byerne eller på landet og være formelle eller uformelle. I tråd med den europæiske konsensus om udvikling spiller lokale og regionale myndigheder en central rolle i gennemførelsen af målene for bæredygtig udvikling og i koordineringen af lokale aktører. Som anerkendt i 2030-dagsordenen omfatter alle 17 mål lokale komponenter og vedrører de lokale myndigheders beføjelser, herunder ligestilling mellem kønnene og klimaforandringer.

Begrundelse

Kommissionens forslag nævner ikke, hvilken rolle lokale myndigheder skal have i udformningen, gennemførelsen og overvågningen af målene for bæredygtig udvikling, selv om det udtrykkeligt fremgår af 2030-dagsordenen for bæredygtig udvikling, at alle 17 mål indeholder lokale komponenter og vedrører de lokale og regionale myndigheders daglige arbejde. Den nye europæiske konsensus om udvikling fra 2017 understreger behovet for, at målene for bæredygtig udvikling afpasses efter de lokale forhold (lokalisering) Dette står i kontrast til den manglende øremærkede finansiering til lokale myndigheder i de nye instrumenter til eksterne foranstaltninger og er endnu en god grund til at genindføre budgetposten til lokale myndigheder forud.

Anbefalet ændring 3

COM(2018) 460 — Betragtning 29

Kommissionens forslag RU's ændringsforslag Det er vigtigt at øge samarbejdet om migration med partnerlande, idet fordelene ved en styret og regulær migration skal høstet, mens den irregulære migration skal tackles. Et sådant samarbejde bør bidrage til at sikre adgang til international beskyttelse, håndtering af de grundlæggende årsager til irregulær migration, øget grænseforvaltning, fortsat bekæmpelse af irregulær migration, menneskehandel og smugling af migranter, en fortsat indsats med hensyn til tilbagesendelse, tilbagetagelser og reintegrering, når dette er relevant, på grundlag af gensidig ansvarlighed og fuld opfyldelse af humanitære forpligtelser og menneskerettighedsforpligtelser. Tredjelandes effektive samarbejde med Unionen på dette område bør derfor være en integreret del af de generelle principper i denne forordning. Det er vigtigt at skabe større sammenhæng mellem migrations- og udviklingssamarbejdspolitikken, hvis det skal sikres, at udviklingsbistanden hjælper partnerlandene til at styre migrationen mere effektivt. Denne forordning bør bidrage til en koordineret, holistisk og struktureret tilgang til migration, idet der bør skabes størst mulig synergi, og løftestangseffekten bør udnyttes. Det er vigtigt at øge samarbejdet om migration med partnerlande i tæt samarbejde med de lokale og regionale myndigheder i disse lande , idet fordelene ved en styret og regulær migration skal høstet, mens den irregulære migration skal tackles. Et sådant samarbejde bør bidrage til at sikre adgang til international beskyttelse, håndtering af de grundlæggende årsager til irregulær migration, især når det drejer sig om sårbare personer som f.eks. uledsagede mindreårige, øget grænseforvaltning, fortsat bekæmpelse af irregulær migration, menneskehandel og smugling af migranter, en fortsat indsats med hensyn til tilbagesendelse, tilbagetagelser og reintegrering, når dette er relevant, på grundlag af gensidig ansvarlighed og fuld opfyldelse af humanitære forpligtelser og menneskerettighedsforpligtelser og i lyset af den mulige vedtagelse af FN's globale aftale om migration . Tredjelandes effektive samarbejde med Unionen på dette område bør derfor være en integreret del af de generelle principper i denne forordning. Det er vigtigt at skabe større sammenhæng mellem migrations- og udviklingssamarbejdspolitikken, hvis det skal sikres, at udviklingsbistanden hjælper partnerlandene til at styre migrationen mere effektivt. Denne forordning bør bidrage til en koordineret, holistisk og struktureret tilgang til migration baseret på lokale behov og realiteter , idet der bør skabes størst mulig synergi, og løftestangseffekten bør udnyttes.

Begrundelse

Migrations- og udviklingspolitikker er tæt forbundne. Internationalt, nationalt, regionalt og lokalt samarbejde er nødvendigt, hvis en fælles europæisk migrationspolitik skal blive til virkelighed. Forvaltning på flere myndighedsniveauer er en forudsætning for at opnå optimale resultater. Det er nødvendigt, at myndighederne på EU-niveau og nationalt, lokalt og regionalt niveau arbejder tæt sammen med de lokale og regionale myndigheder i transitlandene og med civilsamfundet, migrantorganisationer og lokalsamfund i værtslandene.

Anbefalet ændring 4

COM(2018) 460 final — Almindelige bestemmelser, artikel 3, stk. 2

Kommissionens forslag RU's ændringsforslag De specifikke mål med forordningen er, jf. stk. 1: De specifikke mål med forordningen er, jf. stk. 1: a) at støtte og fremme dialog og samarbejde med lande og regioner uden for EU i naboskabet, Afrika syd for Sahara, Asien, Stillehavet, Nord-, Syd- og Mellemamerika og Vestindien a) at støtte og fremme dialog og samarbejde med lande og regioner uden for EU i naboskabet, herunder med subnationale enheder, Afrika syd for Sahara, Asien, Stillehavet, Nord-, Syd- og Mellemamerika og Vestindien b) på globalt niveau at konsolidere og fremme demokrati, retsstatsprincippet og menneskerettigheder, støtte civilsamfundsorganisationer, fremme stabilitet og fred og tackle andre globale udfordringer b) på globalt niveau at konsolidere og fremme demokrati, retsstatsprincippet, menneskerettigheder , ligestilling mellem kønnene, støtte civilsamfundsorganisationer samt lokale og regionale myndigheder , fremme stabilitet og fred og tackle andre globale udfordringer

Begrundelse

Bistand til og samarbejde med enheder på subnationalt (lokalt og regionalt) niveau i naboskabslandene (især det østlige partnerskab) med fokus på og tilpasset lokale behov og forhold kan i mange tilfælde skabe bedre og mere inkluderende resultater, som i højere grad mærkes af borgerne end programmer sammen med partnerlandes centrale myndigheder.

Anbefalet ændring 5

COM(2018) 460 final — Almindelige bestemmelser, artikel 4, stk. 3

Kommissionens forslag RU's ændringsforslag De tematiske programmer omfatter foranstaltninger med tilknytning til opfyldelsen af målene for bæredygtig udvikling på globalt niveau på følgende områder: a) Menneskerettigheder og demokrati b) Civilsamfundsorganisationer c) Stabilitet og fred d) Globale udfordringer. De tematiske programmer omfatter foranstaltninger med tilknytning til opfyldelsen af målene for bæredygtig udvikling på globalt niveau på følgende områder: a) Menneskerettigheder og demokrati b) Civilsamfundsorganisationer c) Lokale og regionale myndigheder d) Stabilitet og fred e) Globale udfordringer. Alle tematiske programmer bør underbygges med øremærkede budgetter. Tematiske programmer kan omfatte alle tredjelande samt oversøiske lande og territorier, jf. Rådets afgørelse …/… (EU). Tematiske programmer kan omfatte alle tredjelande samt oversøiske lande og territorier, jf. Rådets afgørelse …/… (EU). For at opfylde målene i artikel 3 skal de tematiske programmer baseres på de interventionsområder, der er anført i bilag III. For at opfylde målene i artikel 3 skal de tematiske programmer baseres på de interventionsområder, der er anført i bilag III.

Begrundelse

Som nævnt i anbefalet ændring 1 tilrådes det i dette forslag til udtalelse, at der for lokale og regionale myndigheder oprettes et specifikt og særskilt program med et øremærket budget i udviklingssamarbejde, og at disse myndigheder bør tages i betragtning i hele programmeringsperioden som støttemodtagere.

Anbefalet ændring 6

COM(2018) 460 final — Almindelige bestemmelser, artikel 4, stk. 5

Kommissionens forslag RU's ændringsforslag Foranstaltninger i henhold til denne forordning gennemføres primært ved hjælp af geografiske programmer. Foranstaltninger i henhold til denne forordning gennemføres primært ved hjælp af geografiske programmer. Hvor det er relevant, betragtes lokale og regionale myndigheder i naboskabslandene også som direkte støttemodtagere i de geografiske programmer.

Begrundelse

EU-bistand til og -samarbejde med lokale og regionale myndigheder i partnerskabslandene må ikke lide økonomisk eller organisatorisk på grund af øget fleksibilitet i tildelingen af økonomiske og andre ressourcer mellem de forskellige geografiske og tematiske programmer. Det tilrådes på forhånd at målrette de geografiske programmer til lokale og regionale myndigheder som direkte støttemodtagere.

Anbefalet ændring 7

COM(2018) 460 final — Almindelige bestemmelser, artikel 6, stk. 2

Kommissionens forslag RU's ændringsforslag Den i stk. 1 omhandlede finansieringsramme bevilges som følger: Den i stk. 1 omhandlede finansieringsramme bevilges som følger: a) 68 000 mio. EUR til geografiske programmer: — Naboskab mindst 22 000 mio. EUR — Afrika syd for Sahara mindst 32 000 mio. EUR — Asien og Stillehavet 10 000 mio. EUR — Nord-, Syd- og Mellemamerika og Vestindien 4 000 mio. EUR a) 68 000 mio. EUR til geografiske programmer: — Naboskab mindst 22 000 mio. EUR — Afrika syd for Sahara mindst 32 000 mio. EUR — Asien og Stillehavet 10 000 mio. EUR — Nord-, Syd- og Mellemamerika og Vestindien 4 000 mio. EUR b) 7 000 mio. EUR til tematiske programmer: — Menneskerettigheder og demokrati 1 500 mio. EUR — Civilsamfundsorganisationer 1 500 mio. EUR — Stabilitet og fred 1 000 mio. EUR — Globale udfordringer 3 000 mio. EUR b) 7 500 mio. EUR til tematiske programmer: — Menneskerettigheder og demokrati 1 500 mio. EUR — Civilsamfundsorganisationer 1 500 mio. EUR — Lokale og regionale myndigheder 500 mio. EUR — Stabilitet og fred 1 000 mio. EUR — Globale udfordringer 3 000 mio. EUR c) 4 000 mio. EUR til foranstaltninger vedrørende hurtig reaktion. c) 4 000 mio. EUR til foranstaltninger vedrørende hurtig reaktion.

Begrundelse

I tråd med ovenstående anbefalede ændringer tilrådes det, at en forholdsmæssig del af budgettet til de geografiske programmer tildeles direkte til programmer sammen med/for lokale og regionale myndigheder, som det er tilfældet for instrumentet til finansiering af udviklingssamarbejde i FFR-perioden 2014-2020. Det foreslåede beløb (500 mio. EUR) er baseret på den nuværende fordeling af budgetposten til civilsamfundsorganisationer/lokale myndigheder (66,16 % til civilsamfundsorganisationer, 22,05 % til lokale myndigheder, 10,4 % til uddannelse i og bevidstgørelse om udviklingsspørgsmål samt 1,39 % til støtteforanstaltninger (perioden 2018-2020)) og skal selvfølgelig beregnes nøje ved at tage højde for anvendelsesprocenten for det nuværende budget til lokale myndigheder samt en lang række øvrige faktorer.

Anbefalet ændring 8

COM(2018) 460 final — Almindelige bestemmelser, artikel 8, stk. 1

Kommissionens forslag RU's ændringsforslag Unionen skal gennem dialog og samarbejde med partnerlande og -regioner tilstræbe at fremme, udvikle og konsolidere de demokratiske principper, retsstatsprincippet og respekten for menneskerettighederne og de grundlæggende frihedsrettigheder, som Unionen bygger på. Unionen skal gennem dialog og samarbejde med partnerlande og -regioner tilstræbe at fremme, udvikle og konsolidere de demokratiske principper på alle myndighedsniveauer , retsstatsprincippet , ligestilling mellem kønnene og respekten for menneskerettighederne og de grundlæggende frihedsrettigheder, som Unionen bygger på.

Begrundelse

Demokrati på subnationalt niveau bør indgå i grundprincipperne, da det lokale og regionale niveau er der, hvor borgerne kan opleve demokratiet mest direkte. Ligestilling mellem kønnene bør tilføjes de centrale principper.

Anbefalet ændring 9

COM(2018) 460 final — artikel 11, stk. 2

Kommissionens forslag RU's ændringsforslag Programmeringen af geografiske programmer omfatter et specifikt, skræddersyet samarbejde, der bygger på: Programmeringen af geografiske programmer omfatter et specifikt, skræddersyet samarbejde, der bygger på: a) partnernes behov, som fastlægges på grundlag af specifikke kriterier, idet der tages hensyn til befolkningen, fattigdom, uligheder, menneskelig udvikling, økonomisk og miljømæssig sårbarhed og statens og samfundets styrke a) partnernes behov, som fastlægges på grundlag af specifikke kriterier, idet der tages hensyn til befolkningen, fattigdom, uligheder, menneskelig udvikling, økonomisk og miljømæssig sårbarhed og statens og samfundets styrke b) partnernes evne til at generere og få adgang til finansielle midler og deres evne til at anvende midlerne b) partnernes evne til at generere og få adgang til finansielle midler og deres evne til at anvende midlerne c) partnernes engagement og resultater, som fastlægges på grundlag af kriterier som politisk reform og økonomisk og social udvikling c) partnernes engagement og resultater, som fastlægges på grundlag af kriterier som politisk reform og økonomisk og social udvikling , og deres villighed til at samarbejde med lokale og regionale myndigheder om udarbejdelsen, gennemførelsen og overvågningen af programmer d) den potentielle virkning af EU-midlerne i partnerlande og -regioner d) den potentielle virkning af EU-midlerne i partnerlande og -regioner, herunder i form af mindre projekter, som lokale og regionale enheder også har adgang til e) parternes kapacitet og vilje til at fremme fælles interesser og værdier og til at støtte fælles mål og multilaterale alliancer samt fremskridt med Unionens prioriteter. e) parternes kapacitet og vilje til at fremme fælles interesser og værdier og til at støtte fælles mål og multilaterale alliancer samt fremskridt med Unionens prioriteter.

Begrundelse

I den foreslåede artikel 11 nævnes det allerede, at »Foranstaltningerne udarbejdes så vidt muligt på grundlag af en dialog mellem Unionen, medlemsstaterne og det pågældende partnerland, herunder nationale og regionale myndigheder …«, hvilket er et godt udgangspunkt, men det forekommer vigtigt at tilføje, at programmeringsprincipperne også kraftigt opfordrer til samarbejde med lokale og regionale myndigheder (samt øvrige interessenter) om udarbejdelsen, gennemførelsen og overvågningen af programmer (også set i lyset af nærhedsprincippet og proportionalitetsprincippet). En udtrykkelig henvisning er særlig vigtig, når det gælder arbejde i lande, hvor lokale og regionale myndigheder kun er involveret i begrænset omfang eller slet ikke.

Desuden er det yderst vigtigt, at de fonde, som indgår i programmeringen, er tilgængelige for alle typer og størrelser af lokale og regionale myndigheder, herunder i landdistrikter samt mellemstore byer, da de alle er aktive i de samme områder og må arbejde sammen om at nå bæredygtig (lokal) udvikling (som forklaret i EU's territoriale tilgang til lokal udvikling).

I tråd hermed bør det nye NDICI-instrument desuden stimulere og finansiere mindre projekter (f.eks. baseret på eksisterende partnerskaber mellem byer eller øvrige partnerskaber på subnationalt niveau eller med flere interessenter), foruden kæmpeprojekter, og videre fremme en kapacitetsstyrkelse af lokale og regionale myndigheder, så alle typer af lokale og regionale myndigheder kan arbejde mod bæredygtig udvikling.

Anbefalet ændring 10

COM(2018) 460 final — afsnit II, kapitel III, artikel 22, stk. 7

Kommissionens forslag RU's ændringsforslag Samarbejdet mellem Unionen og dens partnere kan bl.a. tage form af: Samarbejdet mellem Unionen og dens partnere kan bl.a. tage form af: (…) (…) (b) administrative samarbejdsforanstaltninger, såsom twinning mellem offentlige institutioner, lokale myndigheder, nationale offentlige organer eller privatretlige enheder, der har fået overdraget public service-opgaver, i en medlemsstat og de tilsvarende enheder i et partnerland eller en partnerregion, samt samarbejdsforanstaltninger, der omfatter eksperter fra den offentlige sektor, der er udsendt fra medlemsstaterne og deres regionale og lokale myndigheder b) administrative samarbejdsforanstaltninger, såsom twinning mellem offentlige institutioner, lokale myndigheder, nationale offentlige organer eller privatretlige enheder, der har fået overdraget public service-opgaver, i en medlemsstat og de tilsvarende enheder i et partnerland eller en partnerregion, samt samarbejdsforanstaltninger, der omfatter eksperter fra den offentlige sektor, der er udsendt fra medlemsstaterne og deres regionale og lokale myndigheder , især gennem TAIEX-ordningen og SIGMA-programmet

Begrundelse

En udtrykkelig henvisning til anvendelse af TAIEX og SIGMA vil underbygge brugen af yderst effektive værktøjer for teknisk bistand på alle administrative niveauer.

Bilag II: Samarbejdsområder for de geografiske programmer

Anbefalet ændring 11

COM(2018) 460 final — Bilag II, A.1 (a)

Kommissionens forslag RU's ændringsforslag Styrke demokrati og demokratiske processer, forvaltning og tilsyn, herunder gennemsigtighed og troværdige valgprocesser Styrke demokrati og demokratiske processer, forvaltning og tilsyn på nationalt og subnationalt niveau , herunder gennemsigtighed og troværdige valgprocesser på disse niveauer

Begrundelse

Den europæiske konsensus om udvikling, som aftalt af EU og medlemsstaterne i 2017, opfordrer regionale og lokale myndigheder til at føre nøje tilsyn med og deltage aktivt i beslutningsprocessen (punkt 83).

Som Det Europæiske Regionsudvalg har vi deltaget i valgobservationsmissioner på lokalt og regionalt niveau og det medvirker til at styrke og øge kvaliteten af de demokratiske processer.

Anbefalet ændring 12

COM(2018) 460 final — Bilag II, A.2 (1)

Kommissionens forslag RU's ændringsforslag Hjælpe lokale myndigheder med at forbedre leveringen af basale tjenester og sikre lige adgang til fødevaresikkerhed og til anstændige og økonomisk overkommelige boliger samt med at forbedre livskvaliteten, især for personer, der lever i uofficielle bosættelser og slumkvarterer Hjælpe lokale og regionale myndigheder med på deres niveau at forbedre leveringen af basale tjenester og sikre lige adgang til fødevaresikkerhed og til anstændige og økonomisk overkommelige boliger samt med at forbedre livskvaliteten, især for personer, der lever i uofficielle bosættelser og slumkvarterer

Begrundelse

I denne artikel foreslås det at hjælpe lokale myndigheder med at forbedre leveringen af grundlæggende tjenester i byer. Det er vigtigt at præcisere udtrykkeligt, at NDICI-instrumentet sigter mod at arbejde med hele »bysystemet«. Byer er kun en af komponenterne i et lands lokale forvaltningssystem: De vigtigste udviklingsprioriteter i tredjelande skal være ejet nationalt og baseret lokalt på tværs af de forskellige lag fra nationale myndigheder til lokalsamfund og civilsamfund. Dette er også i tråd med Kommissionens tilgang til lokal udvikling, der understreger, at lokale og regionale myndigheder ofte spiller en koordinerende rolle i deres område og rådfører sig og samarbejder med den private sektor, civilsamfundsorganisationer samt universiteter, videncentre og øvrige myndighedsniveauer.

Bilag III: Interventionsområder for tematiske programmer

Anbefalet ændring 13

COM(2018) 460 final — Bilag III, indsæt nyt punkt 3

Kommissionens forslag RU's ændringsforslag Styrke de lokale og regionale myndigheders rolle som udviklingsaktører ved at: a) Give lokale og regionale myndigheder de nødvendige redskaber, især igennem internationale partnerskaber mellem europæiske landes og partnerlandes lokale og regionale myndigheder, til at gennemføre 2030-dagsordenen via en særlig finansieringsramme for at forstærke deres forvaltningskompetencer og kapacitet til at indgå i en politisk dialog med nationale myndigheder og støtte decentraliseringsprocesser b) Fremme decentralt udviklingssamarbejde i alle former c) Styrke kapaciteten i de europæiske og sydlige lokale og regionale myndigheders netværk, platforme og alliancer for at sikre en substantiel, løbende politisk dialog på udviklingsområdet og fremme demokratisk forvaltning, bl.a. ved den territoriale tilgang til lokal udvikling d) Øge interaktionen med europæiske borgere om udviklingsspørgsmål (oplysning, videndeling og engagement), især i forbindelse med de relevante mål for bæredygtig udvikling, herunder i medlemsstaterne og kandidatlande og potentielle kandidatlande.

Begrundelse

Der er fortsat ikke defineret rammer for lokale og regionale myndigheders deltagelse i europæiske programmer efter programmeringsfasen, og det er heller ikke afklaret, hvordan disse myndigheder skal høres om geografiske programmers prioriteter. Ved at tilføje et interventionsområde specifikt for lokale og regionale myndigheder vil der ikke være tvivl om, hvorvidt denne relevante målgruppe/støttemodtager/disse partnere vil være tilstrækkeligt inddraget i forbindelse med politikkernes iværksættelse.

Merværdien af decentralt samarbejde (dvs. internationale partnerskaber mellem lokale og regionale myndigheder) nævnes ikke udtrykkeligt i de forskellige forslag vedrørende »Naboområder og verden«. Decentralt samarbejde anerkendes af EU's institutioner og medlemsstater som et udviklingsredskab i den nye konsensus om udvikling fra 2017. Det er et effektivt værktøj til at give de lokale og regionale myndigheder fra EU-partnerlandene bedre mulighed for at udarbejde planer, levere tjenesteydelser og forbedre kvaliteten af decentraliseringsreformer. Denne type af internationalt samarbejde har eksisteret i flere årtier og omfatter mange af Europas lokale og regionale myndigheder. Decentralt samarbejde skal ikke forstås som partnerskaber med begrænset tematisk rækkevidde (f.eks. vandforsyning, affaldshåndtering og byplanlægning), da decentraliseret samarbejde potentielt kan styrke de forvaltningsmæssige rammer i et videre omfang. Den geografiske programsøjle bør desuden give mulighed for denne aktivitet.

Anbefalet ændring 14

COM(2018) 460 final — Bilag III, 4. Interventionsområder for globale udfordringer

Kommissionens forslag RU's ændringsforslag D. PARTNERSKABER 1. Styrkelse af de lokale myndigheders rolle som udviklingsaktører: a) Styrke kapaciteten i de europæiske og sydeuropæiske lokale myndigheders netværk, platforme og alliancer for at sikre en omfattende og løbende politisk dialog på udviklingsområdet og fremme demokratisk forvaltning, bl.a. ved den territoriale tilgang til lokal udvikling, b) Øge interaktionen med europæiske borgere om udviklingsspørgsmål (oplysning, videndeling og engagement), især i forbindelse med de relevante mål for bæredygtig udvikling, herunder i Unionen og kandidatlande og potentielle kandidater.

Begrundelse

Da der tilføjes et specifikt interventionsområde for lokale og regionale myndigheder i anbefalet ændring 13, indgår de ikke længere i interventionsområdet for globale udfordringer.

Forslag IPA III

Anbefalet ændring 15

COM(2018) 465 final — Artikel 6

Kommissionens forslag RU's ændringsforslag 5. Kommissionen tager i samarbejde med medlemsstaterne de nødvendige skridt til at sikre, at lokale og regionale myndigheder involveres i fastlæggelsen af de specifikke målsætninger, som forfølges i henhold til denne forordning.

Begrundelse

Da IPA III får en specifik målsætning om at styrke den offentlige forvaltnings effektivitet og støtte strukturelle reformer og god forvaltning på alle niveauer, bør lokale og regionale myndigheder inddrages i den strategiske planlægning. Desuden opfordres Kommissionen til at indføre ad hoc-ordninger, der gør det muligt at anvende TAIEX- og Twinning-instrumenterne til at fremme samarbejdet mellem lokale og regionale myndigheder i medlemsstaterne, kandidatlandene og de potentielle kandidatlande.

Anbefalet ændring 16

COM(2018) 465 final — Artikel 9, stk. 1

Kommissionens forslag RU's ændringsforslag Op til 3 % af finansieringsrammen tildeles vejledende til programmer for samarbejde på tværs af grænserne mellem modtagerne i bilag I og medlemsstaterne i overensstemmelse med deres behov og prioriteter. Op til 3 % af finansieringsrammen tildeles vejledende til programmer for samarbejde på tværs af grænserne mellem modtagerne i bilag I og medlemsstaterne i overensstemmelse med deres behov og prioriteter , herunder støtte til kapacitetsopbygning på lokalt og regionalt niveau .

Begrundelse

Kapacitetsopbygning på lokalt og regionalt niveau bør være en af de prioriteter, som afspejles i de finansielle tildelinger.

Anbefalet ændring 17

COM(2018) 465 final, bilag II

Kommissionens forslag RU's ændringsforslag f) Fremme af lokal og regional forvaltning og styrkelse af lokale og regionale myndigheders planlægnings- og administrationskapacitet.

Begrundelse

Denne tematiske prioritet bør ikke kun findes under bistand til grænseoverskridende samarbejde.

II. POLITISKE ANBEFALINGER

DET EUROPÆISKE REGIONSUDVALG

Indledende bemærkninger

1. Det Europæiske Regionsudvalg noterer sig med interesse Kommissionens forslag til FFR for perioden 2021-2027, herunder forslagene under overskriften »Naboområder og verden«, især forslagene om det nye NDICI-instrument og forlængelsen af instrumentet til førtiltrædelsesbistand (IPA) i IPA III;

2. bifalder, at budgettet til EU's eksterne foranstaltninger foreslås øges (op til 123 mia. EUR sammenlignet med 94,5 mia. EUR for perioden 2014-2020), hvilket svarer til ca. 10 % af den samlede FFR (ifølge forslaget). Udvalget anser dette for at være et direkte behov i lyset af de globale udfordringer og understreger, at det er nødvendigt at betragte denne foreslåede forøgelse som et minimum i de nuværende forhandlinger om FFR;

3. påskønner Kommissionens ambition om at gøre EU's eksterne foranstaltninger mere konsekvente, sammenhængende og fleksible i lyset af de globale udfordringer, som f.eks. klimaforandringer og massiv byudvikling samt samfundsmæssig og økonomisk uro, der alle kræver flerdimensionelle og komplekse løsninger eller tilgange;

4. bifalder den større effektivitet, som søges opnået ved at sammenlægge en række instrumenter til eksterne foranstaltninger i det foreslåede NDICI-instrument med henblik på at opfylde målene for bæredygtig udvikling og opbygge resiliens i tråd med udtalelse COR 2017/03666, men konstaterer, at alt vil afhænge af iværksættelsen af de nuværende forslag. Det bør til enhver tid undgås, at kløften mellem politik og gennemførelse øges (dvs. at rammerne ikke ændres til også at blive mere fleksible);

5. noterer sig, at lokale og regionale myndigheder indgår i søjlen med globale udfordringer i det foreslåede NDICI-instrument og tillige i den »regionale« del af den geografiske søjle, og ønsker forsikring fra de øvrige EU-institutioner om, at lokale og regionale myndigheder reelt får nem adgang til disse programmer og budgetter;

6. er enig i, at flere investeringer i jobskabelse og styrkelse af den private sektors rolle er afgørende for udviklingen, og glæder sig derfor over meddelelsen om en ny alliance mellem Afrika og Europa med fokus på bæredygtige investeringer og jobs: vi bringer vores partnerskab vedrørende investeringer og jobs op på det næste niveau med en målsætning om at støtte skabelsen af 10 millioner jobs i Afrika;

7. fastholder, at inddragelse af lokale og regionale myndigheder i tredjelande og øremærkning af specifikke midler til disse myndigheder vil fremme udviklingen på græsrodsniveau og dermed hjælpe EU med at nå sine mål;

8. hilser forlængelsen af instrumentet til førtiltrædelsesbistand (IPA III) velkommen, da det er et relevant og formålstjenligt instrument, og udvalget påskønner, at IPA III får specifikke målsætninger om at forbedre den offentlige forvaltnings effektivitet og støtte strukturelle reformer og god forvaltning på alle niveauer samt støtte det territoriale og grænseoverskridende samarbejde.

Bekymringer og muligheder

9. Det Europæiske Regionsudvalg er af den opfattelse, at sammenlægningen af en række instrumenter til eksterne foranstaltninger under ét NDICI-instrument indebærer både udfordringer og muligheder, og understreger, at NDICI-instrumentet fortsat bør tjene langsigtede udviklingsmål, som tidligere søgtes opnået gennem Den Europæiske Udviklingsfond;

10. ser med bekymring på, at når midlerne til eksterne foranstaltninger stadigt hyppigere bliver tildelt ud fra geografi, kan det betyde, at lokale og regionale myndigheders adgang til finansiering bliver vanskeligere eller mindre gennemskuelig afhængigt af de pågældende landestrategier, der indtil videre er ukendte. Udvalget udtrykker bekymring for, at strategier og programmering, som i højere grad styres af landene baseret på centrale prioriteter og strategiske investeringer i infrastruktur, vil resultere i større fokus på støttemodtagere på nationalt niveau og potentielt fjerne fokus fra beslutningstagning og deltagelse med flere interesserede parter i alle programmeringsfaser;

11. understreger vigtigheden af, at lokale og regionale myndigheder inddrages i udviklingen af strategier og programmer og i gennemførelsen af programmerne, samt vigtigheden af de rammer for overvågning og evaluering, som udvikles på lokalt niveau. Dette vil sikre, at bistanden målrettes ansøgernes behov, herunder på lokalt og regionalt niveau. Resultatbaseret tildeling af finansiering bør tage højde for fremskridt mod decentraliseringsreformer og lokalt demokrati/god forvaltning på alle niveauer;

12. er skuffet over, at det foreslås, at den øremærkede budgetpost til lokale myndigheder i instrumentet til finansiering af udviklingssamarbejde nedlægges i den næste FFR-periode, og beder om flere oplysninger om grunden til, at dette øremærkede budget afskaffes trods mange gode erfaringer fra tilskuddene/programmerne til lokale myndigheder. Udvalget anmoder om, at dette øremærkede budget genindføres;

13. understreger, at selv om alle pengene fra budgetposten til lokale myndigheder i instrumentet ikke blev anvendt, har det været for nemt at konkludere, at dette var udtryk for utilstrækkelig kapacitet hos de lokale og regionale myndigheder. Andre årsager som de strenge krav til medfinansiering og de komplicerede ansøgningsprocedurer, kan således have haft større betydning. Udvalget opfordrer EU's institutioner til at forbedre adgangen til denne budgetpost i stedet for at skride direkte til ophævelse;

14. er åben over for at dele udvalgets medlemmers (gode og dårlige) erfaringer med den nuværende budgetpost til lokale myndigheder med de øvrige EU-institutioner i de kommende måneder;

15. er indstillet på at fremme dialog og samarbejde med lokale og regionale myndigheder i udvidelses- og naboskabslande igennem de eksisterende organer og platforme (ARLEM, CORLEAP, blandede rådgivende udvalg og arbejdsgrupper samt Kommissionens strategiske partnerskaber med sammenslutninger af lokale og regionale myndigheder, herunder CEMR-PLATFORMA) og derved bidrage til at nå målene i NDICI- og IPA-forordningerne. Udvalget understreger, at foranstaltninger og programmer mellem lokale og regionale myndigheder på samme niveau i EU og tredjelande, som f.eks. Nicosiainitiativet til kapacitetsopbygning i kommuner i Libyen, illustrerer, i hvilket omfang samarbejde med lokale og regionale myndigheder kan fremme stabilitet og økonomisk fremgang i EU's naboområder;

16. opfordrer EU's institutioner til, uanset udfaldet, fortsat at afsætte midler til alle former for og størrelser af lokale og regionale myndigheder, herunder i landdistrikter samt mellemstore byer som centre for bæredygtig og inkluderende vækst og innovation og derved fuldt ud slutte op om EU's territoriale tilgang til lokal udvikling;

17. opfordrer til, at det nye NDICI-instrument også stimulerer og finansierer mindre projekter (f.eks. baseret på eksisterende partnerskaber mellem byer eller øvrige partnerskaber på subnationalt niveau eller med flere interessenter) og gør lokale og regionale myndigheders kapacitetsopbygning endnu lettere, så de bedre kan udfylde deres koordinerende rolle i forbindelse med territorial udvikling og styrkelse af forbindelserne mellem by og land;

18. opfordrer EU's lovgivere til at tilpasse de foreslåede instrumenter (dvs. NDICI og IPA III) for at øge den strategiske støtte yderligere til lokale og regionale myndigheder og demokrati på subnationalt niveau. Øget støtte til lokalt demokrati vil gøre EU-foranstaltninger mere synlige ved at bringe reformprocessen helt ud til borgerne og konsolidere medansvaret for reformprocessen i partnerlande;

19. bemærker, at en anden grund til konsekvent at støtte og give lokale og regionale myndigheder beføjelser er, at 65 % af målene for bæredygtig udvikling ikke kan nås uden lokale og regionale myndigheders aktive involvering;

20. understreger, at decentralt udviklingssamarbejde (i alle former) er et vigtigt redskab i denne henseende, hvilket EU's institutioner og medlemsstater har anerkendt i EU's konsensus om udvikling, og det opfordrer til, at denne rolle og dette redskab inddrages mere udtalt i NDICI-instrumentet;

21. henstiller til, at specifikke politiske målsætninger for samarbejdet mellem EU og naboområderne forfølges og opnås, uanset sammenlægningen af de tidligere adskilte instrumenter. Navnlig må EU-bistand til og -samarbejde med lokale og regionale myndigheder i partnerskabslandene ikke lide økonomisk eller organisatorisk på grund af øget fleksibilitet i tildelingen af økonomiske og andre ressourcer mellem de forskellige geografiske og tematiske programmer;

22. er skuffet over, at TAIEX-, Twinning- og Sigma-aktiviteterne primært har været anvendt til gavn for centraladministrationer i modtagerlande, selv om alle afsnit i gældende EU-ret er (in)direkte koblet til (beføjelserne for) lokale og regionale myndigheder, som via deres direkte kontakt med borgerne er velplacerede til at oplyse effektivt om fordelene ved at være medlem af EU samt de fordele og beskyttelsesmekanismer, som EU yder alle sine indbyggere, især i IPA III-støttemodtagerlandene. Udvalget glæder sig over den udtrykkelige henvisning i NDICI-forordningen til anvendelsen af Twinning på såvel centralt som lokalt og regionalt niveau, men forventer, at andre instrumenter som TAIEX og SIGMA også vil blive benytte på disse niveauer.

Forslag og anbefalinger

23. Det Europæiske Regionsudvalg opfordrer Kommissionen til i alle tilfælde at sikre, at de relevante interessenter, herunder lokale og regionale myndigheder, bliver behørigt hørt og har rettidig adgang til relevante oplysninger, så de er i stand til at spille en meningsfuld rolle ved udformningen, gennemførelsen og den forbundne overvågning af programmer;

24. tilråder kraftigt, at lokale og regionale myndigheder gives et specifikt og særskilt program med et øremærket budget i udviklingssamarbejde, og at de tages i betragtning i hele programmeringsperioden som støttemodtagere;

25. opfordrer EU's institutioner til at sikre, at de lokale og regionale myndigheder har de fornødne ressourcer til at give målene for bæredygtig udvikling et lokalt tilsnit, samt udtrykkeligt nævne dagsordenen i de forordninger, der opretter instrumenterne. Desuden ville det hjælpe, hvis betydningen af denne dagsorden afspejles i de kommende budgetspecifikationer;

26. opfordrer Kommissionen til at indføre ad hoc-ordninger, der gør det muligt at anvende TAIEX- og Twinning-instrumenterne i samarbejdet mellem lokale og regionale myndigheder i medlemsstaterne og partnerlandene;

27. bifalder initiativet fra Kommissionen om at foretage en evaluering af EU-støtten til lokale myndigheder i udvidelses- og naboområder i perioden 2010-2018 og anbefaler, at erfaringer fra regionale programmer/projekter til støtte for lokale myndigheder, som f.eks. lokalforvaltningsordningen, Mayors for Economic Growth og borgmesterpagten i øst, anvendes til at udarbejde tilsvarende støtte til lokale og regionale myndigheder i de øvrige områder;

28. bifalder, at »fremme af lokal og regional forvaltning og styrkelse af lokale og regionale myndigheders planlægnings- og administrationskapacitet« er en tematisk prioritet for bistand til grænseoverskridende samarbejde (bilag III), og anmoder om, at denne tematiske prioritet inkluderes i bilag II til forordningen om IPA III.